ઘણા બધા સામાન્ય માનવીઓએ અસહ્ય સંજોગોમાં પણ નાસી જવાનું પસંદ કર્યું નથી. તેમણે વિકટમાં વિકટ સંજોગોનો મુકાબલો કર્યો છે. જેમ સૈનિક યુદ્ધમાં મરી પણ જાય તેમ સામાન્ય માનવી પણ એવી જ ગતિને પામે. જે મક્કમ બનીને લડે છે તેના વિજયની આશા રાખી શકાય- જે સામનો કર્યા વિના ભાગી છૂટે છે તેને માટે તો વિજયની શક્યતા જ ક્યાં રહી?દરરોજ રાત્રિના અંધકારને સૂર્ય વિખેરી નાખીને પ્રકાશ ફેલાવે છે. એવો જ એક સૂર્ય માણસના અંતરાત્મામાં છે જે અશ્રદ્ધાનો અંધકાર છેદીને આત્મશ્રદ્ધાનો પ્રકાશ પાથરે છે. એ તેજ જ માનવીનું અજેય બળ છે.